**АҚЫН ПОЭЗИЯСЫНДАҒЫ ТАБИҒАТ КӨРІНІСТЕРІ**

**Рамазанова Ш.Ә., Нұрахметов С.М., Бекішева Р.**

 филология ғылымдарының кандидаты

 Әл-Фараби атындағы ҚазҰУ-дың доценттері

Қазақ ақындарының барлығы дерлік туған жерін жырлап келеді. Әр ақынның түсінік талғамы әртүрлі болғанымен, тоғысатын арнасы бір, себебі әрбір ұлттық поэзияның қалыптасқан жол, жүйесі, жырлау мәнері болады. «Қазақтың халық поэзиясында табиғат суреті, жаратылыс көріністері үлкен орын алады. Сахарада көшіп жүрген, күнделікті өмірі жазда, күзде, тіпті жыл бойы дерлік кең далада, төңкерілген ашық аспан астында, өзен-судың жағасында өтетін елдің өзін ұдайы табиғаттың аясында, құшағында отырғандай сезінуі таң қаларлық нəрсе емес», — дейді теоретик ғалым З.Ахметов [1; 39].

Қазақ поэзиясында ең көп жырлаған табиғат құбылыстары ретінде қыр, тау, дала суреттерін алар едік. Әріден айтсақ: «қарағым-ай, қырға шығып, жолыңа қарадым-ай» деген халық әніндегі әуен-ырғақ бүтін бір халық поэзиясының тиегі тектес. Қыр мен дала, тау суреттерін қазақтың кез-келген ақынының өлеңінен кездестіруге болар еді, әсіресе Сарыарқа ұғымы кеңінен қанат жайған. Біздің түсінігімізде Сарыарқа тек белгілі бір аймақ қана емес, атамекен ажарын бейнелеудегі тұтас түсінік. Тауларды көп жырлауының себебі де асқақтыққа биіктікке ұмтылуынан, жанының, жүрегінің жайсаңдығынан, мінез-құлқының өрлігінен деп түсіндірер едік. Мәдидің «Қарқаралысынан» бастап, Жәркеннің Жайыртауына дейінгі аралықта қаншама тау, өзен, көл суреттері бар. Әрі барлығы дерлік қазақ тарихы, қазақ тағдырымен тамырлас, өмірімен өзектес «Қаратаудың басынан көш келеді» десек, көз алдымызға «ақтабан шұбырынды, алқа көл сұлама» елестейді. Қазығұртты айтқанда «Басында Қазығұрттың кеме қалған, ол әулие болмаса неге қалған» дейтін жыр жолдары тіліңізге оралады, Нұқ пайғамбардың кемесі көз алдыңызға келеді, Алтайды айтқанда, Жамал Омарова шырқап өткен «Өр Алтай, асқақ Алтай, асқар Алтай» әні ойыңызды бөліп, бойыңызды кернейді немесе анау халық әндеріндегі «Оралдың тауы биік, жері дала, ат міндім күрең-төбел, көзі қара» деп басталатын асқақ әуендер құлағыңыздың түбінде тұрып алады. Сәкен Сейфуллиннің «Кербез сұлу Көкшетауы жаңадан жаратылғандай жасара түседі, Алатау, Ұлытау, Қаратауларды былай қойғанда төбелердің өзі тұтас бір кітапқа сұранып тұр, яғни олай болса Марфуға Айтхожаның Талқы таулары сияқты, Жәркен Бөдешұлының Жайыртауды жырлауы да тегіннен тегін емес, атамекені, ата-бабасы ат шалдырған жері ғана емес, оның аржағында ел-жұрт, ұлт туралы түсінік, тәрбие тұр. Ғалым Жанат Әскербекқызы: **«Өнердің ең сезімтал түрі — поэзиялық туындыларда басты нысан болып табиғат алынса, табиғатқа телінетін адами əрекеттің де түбін əрдайым мифологиялық ойлау жүйесінен іздейміз» деп тұжырымдайды [2; 15].** Балалықтың бесігінде тербелмеген, балалық шағына ауық-ауық барып тұрмаған, тілдесіп тұрмаған адам ақын бола алмайды, ақын біткеннің ақсуаты – бейкүнә балалық, бейкүнә балалығымен біржола қоштасқан ақыннан тұмадай тұнық жырлар туады деп айту да қиын.

Ақын жырларында көктем көріністері, сәуір суреттері, күз көрмелері, жаз жаймалары көптеп кездеседі, әрі барлығы бірдей қимыл-қозғалыста, үйлесімді үн шығарады. Үйір-үйір киіктер қыр төсінде топырлата шауып барады, топ-топ тырналар тас төбемізден ұшып бара жатады, айдындағы аққулар бір сәт тұмсықтарын қанатының астына тығып тілсіз тынып қалғандай көрінеді, көгілдір орман көк мұхит ішінде жүргендейсіз.

Ол табиғат құбылыстарын сырттай қызықтаушы ғана емес, ұлықтаушы, тамсанушы ғана емес, жар салушы, әйтпесе «ара үні ырылдасқан төбеттердей» деп жаза алмас еді, жар салып қана қоймай, жанын салып қорғаушы. Әлбетте, қазақ поэзиясы табиғат туралы жырларға кенде емес, табиғатты қызықтау, құмарту турасындағы өлеңдерге де бай. Жырларындағы табиғат тақырыбының кемшін түсіп жатқан жақтарын да осы төңіректен іздеуіміз керек. Ақын көрген-білгенін көгендеп әкеліп көз алдымызға әкеледі.

Қара шұбар жыландай жел ағашты арбайды,

Ағаш желді қарғайды [3, 255 б.].

Күзгі қара суық, қара суықтың сүйінші сұраушы шабарманы – қара жел. Ақын қара желді «қара шұбар жыланға» теңепті, тосын теңеу, қара шұбар жыландай қара желге қарғыс айтасыз. Жапырағынан жұрдай болған алып ағашты аяйсыз. Оның жырларындағы күз суреттері солғын әрі соншалықты ызғарлы. Жәркен Бөдешұлы Абай салған дәстүрді ғана емес, замандастары
Қ. Мырзалиев, Ж. Нәжімеденов, М. Мақатаев, Қ. Аманжолов сынды ақындардың да үн-өрнектерін жаңғырта, жаңарта жырлайды. Кезінде орыстың ақыны Александр Блоктың: «Мен Онегинді толық және түпкілікті жаттап алуым керек» [4, 178 б.] деген сөзі бар, яғни орыс халқы үшін Пушкиннің «Евгений Онегині» – мәртебелі мектеп, зейін мен зерде, тәлім мен тәрбие мектебі. Абай біздің бітірмеген мектебіміз. Ақын табиғатты жырлауда, одан өзіне тән бояу тапқан, дүниені жанды қозғалыстағы қалпында көре білген, ойлы образдар жасай білген. Табиғат құбылыстарын жырлау тың тақырып емес. Тосын құбылыс та емес. Әр ақынның қалай көріп, сезініп, қандай дәрежеде оқырманына жеткізе білуінде.

Ж. Бөдешұлы болса, жансыз дүниенің өзіне жан бітіріп, қозғалыста суреттейді. Ақынның анасы – табиғат. Табиғаттың жезтаңдай, күміскөмей жыршысы – Ақын. Жаратушы Алла тағала екеуін әу баста бірегей жаратқан. Солай болып мәңгілік қала бермек. Оларды бір-бірінен ажырату пенделердің қолынан келмейді.

Әуеніне қыр құштар,

Маған тартқан бір құс бар.

Өзі момын, түсі боз,

Ауырлығы бір мысқал [3, 8 б.].

Бұл – бозторғай боз ала таңнан тұрып алып, боз даланың жоғын жоқтайтын бозторғай мен ақын арасында қандай байланыс бар. Әрине екеуі де кең даланың жырын жырлайды, сөзін сөйлейді. Бозторғайдың шырылдаған үнін естігенде ақын шекараның аржағындағы аяулы адамдарын есіне алады, есіне ғана алып қоймайды, есіркейді.

Жел,

Жел,

Жүйрік қой жел дегенің,

Желге жасыл жусан боп тербелемін.

Сонау Жоңғар құмынан Сарыарқаға –

Желге мініп желпініп келген едім» [3, 54 б.].

Осы жыр жолдарындағы Бозторғай мен Ақынды немесе Ақын мен желді бір-бірінен ажырату мүмкін бе?! Жоқ. Керісінше, өзіңіз де қас-қағым сәтте бозторғай мен желге айналып кетуіңіз мүмкін.

Жалпы табиғаттың сұлу да көркем келбетін суреткердің де дәл өзіндей оқырманға жеткізуі екіталай, бұл жерде үлкен ақындық шеберлік пен эстетикалық талғам қажет. Тіршіліктегі әр құбылыс, әр сәттің ақын қиялына қанат бітіріп, санасына санқилы ой салып, жанына түрліше әсер етері сөзсіз.

Жәркен Бөдешұлы жырларында көбірек көрінетін арлан, қаншық бейнелері баяғы көк түріктер заманынан бері қарай көшіп келе жатқан сұрғылт сарын емес, керісінше көк бөрі бейнесін жасауда бүгінгі заманның белгілері барынша бой көрсетеді. Сонымен қатар ақын жырларында көбірек көрінетін қайың, қарағай ағаштары да қайсарлықтың, сұлулықтың нышаны болса керек. Әрине поэзияда ақ қайың, қарағай, шырша, үйеңкі ағаштарының өзіндік орны бар. Орыс поэзиясында ақ қайың әйел, ел бейнесінде берілсе, қазақ поэзиясында сұлу қыз (ретінде) кейпінде көрінеді. Қай кезде де табиғаттың тамыршысы – ақын. Ол тек табиғаттан өзіне таяныш тауып қана қоймай, өзіне тән екпін, ырғақ іздейді, үйлесім, үндестік үніне бөленеді. Бір кездері ұмытылған табиғат туындылары жаңа ақындардың жырларында соны сипат алып, өзгеше өрнек табады. Қазақ поэзиясында ең көп жырланған жануар жылқы болып саналады, орыс поэзиясында Лермонтов, Блок, Хлебников, Есенин, Рубцов, Державин, Васильевтер бұл тақырыпқа әлденеше рет оралып, әрін ашқан. Ал қазақ поэзиясы түп-тамырын жылқыдан, арғымақтардан алып жатқандай сезіледі. Қазақ ертегісі ме, эпосы ма, дастаны ма, қазіргі қазақ поэзиясы ма – бәрі ат үстінде жүреді, ат байлап жатады, ат айдап келе жатады. Ілиястың «Құлагеріне» дейін де талай мұрагерлер болғаны мәлім. Қамбардың Қара қасқа аты, Қобыландының Тайбурылы, Алпамыстың Байшұбары, Ақанның Құлагері болып жалғасып кете береді, көш, керуен; тұлпарлар қазанаттар көші, ақыр соңында Кенежиренін жетелеп Жұматай Жақыпбаев келе жатады [5, 14 б.].

Тұтастай алғанда Жәркен Бөдешұлы жырлаған жануарлар дүниесі, аңдар әлемі адам баласымен етене жақын екенін де ескеруіміз керек, мінез-құлық, қимыл қозғалысын кәдуілгі қалпында көшіре салмай, көңіл көрігінен өткізе біледі.

**Әдебиеттер:**

1. Ахметов 3.А.Поэзия шыңы — даналық. — 1-бас. — Астана: Фолиант, 2002. — 408 б.
2. Əскербекқызы Ж.А.Көркемдік өріс: Есенғали Раушанов поэзиясы негізінде: ғыл. зерттеу. — 1-бас. — Алматы: Таймс, 2008. — 296 б.
3. Бөдешұлы Ж. Емендер түнде бүрлейді. – Алматы: Ана тілі, 2002. – 303 б.
4. Ахматова А. Тайны ремесла. – М.: Советская Россия, 1986. – 144 с.
5. Блок А. и Андрей Белый. Диалог поэтов. – М.: Высшая школа, 1990. – 687 с.
6. Жақыпбаев Ж. Саратан. – Алматы: Жалын, 1979. – 50 б.
7. Эпштейн М.Н. Природа, мир, тайних серенной. – М.: Высшая школа, 1990. – 303 б.